แอสเซทพลัสส่งไพรม์6รอซื้อหุ้นถูก
บลจ.แอสเซท พลัส มอง 12 เดือนเงินยังไหลออก ฉุดหุ้นปรับฐาน ส่ง ASPPRIME6 เก็บหุ้นไทย เป้า 8%
29 ต.ค. 2565

บลจ.แอสเซท พลัส มอง 12 เดือนเงินยังไหลออก ฉุดหุ้นปรับฐาน ส่ง ASPPRIME6 เก็บหุ้นไทย เป้า 8%
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า แนวโน้มตลาดหุ้นในครึ่งปีหลัง คาดว่าดัชนีมีโอกาสแกว่งตัวผันผวนตามทิศทางกระแสเงินลงทุนของนักลงทุนต่างชาติที่จะยังคงไหลออกจากภูมิภาค รวมถึงประเทศไทยในช่วง 12 เดือนข้างหน้า ส่งผลให้ดัชนีมีโอกาสปรับฐานลงไปที่ระดับ 1,350 จุด 
ทั้งนี้ มุมมองดังกล่าวเกิดขึ้นหลังจากตลาดหุ้นทั่วโลกปรับตัวลงตอบรับการส่งสัญญาณชัดเจนของธนาคารกลางสหรัฐ (เฟด) ในการลดมาตรการผ่อนคลายเชิงปริมาณ (คิวอี) และอาจยกเลิกมาตรการในปีหน้า หลังจากตัวเลขเศรษฐกิจสหรัฐฟื้นตัว 
อย่างไรก็ตาม บริษัทยังมีมุมมองบวกต่อเศรษฐกิจไทย จากการลงทุนของภาครัฐและเอกชน รวมถึงการบริโภคภายในประเทศ โดยคาดว่าดัชนีจะปรับตัวขึ้นได้ถึงระดับ 1,567 จุดในปีนี้ โดยมีปัจจัยผลักดันจากผลประกอบการของบริษัทจดทะเบียนไตรมาส 2 ที่จะทยอยประกาศในช่วงกลางเดือน ก.ค. และคาดการณ์ผลประกอบการบริษัทจดทะเบียนมีโอกาสเติบโตประมาณ 20% ในปีนี้ 
“ปัจจุบันดัชนีตลาดหลักทรัพย์ที่ระดับ 1,400 จุด มีระดับราคาต่ำกว่าค่าเฉลี่ยในภูมิภาค และยังเป็นระดับที่น่าลงทุน ช่วงนี้จึงเป็นจังหวะเหมาะในการทยอยลงทุนในหุ้นกลุ่มที่มีพื้นฐานดี ที่ระดับราคาลดลงมามาก” นางลดาวรรณ กล่าว
พร้อมกันนี้ ระหว่างวันที่ 2127 มิ.ย.นี้ บริษัทจึงเปิดขายกองทุนเปิดแอสเซท พลัสไพรม์ 6 (ASPPRIME6) ซึ่งเป็นกองทุนผสมที่สามารถปรับสัดส่วนการลงทุนในหุ้นได้ 0100% ที่เน้นลงทุนในหุ้นไทย และมีเป้าหมายทยอยสร้างผลตอบแทน จำนวน 2 ครั้ง รวม 8% จากมูลค่าหน่วยลงทุนเริ่มต้นที่ 10 บาท ภายในระยะเวลา 6 เดือน ด้วยการรับซื้อคืนอัตโนมัติบางส่วน เมื่อมูลค่าหน่วยลงทุนแตะผ่านระดับ 10.40 บาท และรับซื้อคืนหน่วยลงทุนโดยอัตโนมัติทั้งหมด เมื่อมูลค่าหน่วยลงทุนแตะผ่านระดับ 10.80 บาท 
“การตั้งเป้าหมายผลตอบแทน 8% ใน 6 เดือน สำหรับการลงทุนในตลาดหุ้นไทยอยู่ในระดับนี้มีโอกาสเป็นจริงได้ จากการใช้กลยุทธ์การคัดเลือกหุ้น การให้น้ำหนักลงทุนในหุ้นและการหาจังหวะเข้าซื้อและขายหุ้นเพื่อทยอยสร้างกำไร ด้วยการทยอยจ่ายคืนผลตอบแทนให้กับผู้ลงทุน” นางลดาวรรณ กล่าว
สำหรับนโยบายการลงทุนของกองทุนจะเน้นหุ้นกลุ่มอุตสาหกรรมที่มีผลการดำเนินงานมีแนวโน้มเติบโตดีและมีปัจจัยพื้นฐานที่แข็งแกร่ง ได้แก่ กลุ่มธนาคารพาณิชย์ ปิโตรเคมี นิคมอุตสาหกรรมและสื่อสาร นอกจากนี้ กลุ่มวัสดุก่อสร้างเป็นกลุ่มที่มีแนวโน้มถูกปรับประมาณการกำไรสุทธิเพิ่มขึ้นตามความต้องการใช้ผลิตภัณฑ์ที่เพิ่มขึ้น เนื่องจากได้รับประโยชน์จากการลงทุนในโครงการสาธารณูปโภคพื้นฐาน รวมทั้งต้นทุนการผลิตที่ปรับตัวลดลง ส่วนกลุ่มสื่อและสิ่งพิมพ์ จะได้รับประโยชน์จากการประมูลระบบโทรทัศน์ดิจิตอล 
อย่างไรก็ตาม ผู้ที่รับความเสี่ยงได้ต่ำ ในวันที่ 25 มิ.ย.นี้ บริษัทเปิดขายและรับซื้อรอบใหม่กองทุนเปิดแอสเซท พลัส แอ็คทีฟ ตราสารหนี้ 1 ลงทุนตราสารหนี้ในประเทศ 3 เดือนผลตอบแทน 2.70% ต่อปี